L 123/2
LV
Eiropas Savienības Oficiālais Vēstnesis
8.5.2023.
(3)
Svina stabilizatori palielina PVC termisko stabilitāti jaukšanas un izstrādājumu ražošanas gaitā.
Tie arī aizsargā PVC pret fotodegradāciju.
Savienības uzņēmumi brīvprātīgi pakāpeniski izbeidza svina stabilizatoru izmantošanu PVC jaukšanā un PVC izstrādājumos un ziņoja, ka šis process tika sekmīgi pabeigts 2015. gadā (5).
Svinu saturošiem PVC izstrādājumiem, jo īpaši būvizstrādājumiem, ir ilgs ekspluatācijas laiks, tos lieto vairākus gadu desmitus, pēc tam tie kļūst par apglabājamiem atkritumiem un var tikt reciklēti, tādējādi svins no reģenerēta PVC var atkal nokļūst izstrādājumos.
XV pielikuma dokumentācija liecina, ka 90 % no kopējās aplēstās svina emisijas no PVC izstrādājumiem 2016. gadā Savienībā bija attiecināmi uz importētiem PVC izstrādājumiem, jo svina stabilizatorus vairs Savienībā neizmantoja.
(4)
Lai būtu vieglāk panākt ierosinātā ierobežojuma izpildi, ir lietderīgi ierobežot visu svina daudzumu PVC sastāvā neatkarīgi no paredzētās funkcijas.
(5)
Aģentūras Riska novērtēšanas komiteja (“RAC”) 2017. gada 5. decembrī pieņēma galīgo atzinumu (6), kurā secināja, ka Aģentūras ierosinātais ierobežojums ir risku mazināšanas efektivitātes, praktiskās īstenojamības un uzraugāmības ziņā vispiemērotākais Savienības mēroga pasākums, ar ko novērst konstatētos riskus, kurus rada svina savienojumi, kas izmantoti par stabilizatoriem PVC izstrādājumos.
(6)
RAC ierosināja aizliegt jebkādas svina koncentrācijas izmantošanu PVC izstrādājumos.
RAC arī piekrita Aģentūrai, ka būtu jānosaka atkāpe attiecībā uz PVC izstrādājumiem, kas satur reģenerētu PVC.
Tai pašā laikā RAC ierosināja dažiem PVC izstrādājumiem, kas satur reģenerētu cieto un elastīgo PVC, noteikt augstāku svina satura robežvērtību, proti, attiecīgi 2 un 1 masas procentu.
Minētajā priekšlikumā tika ņemta vērā aplēse, kas liecināja, ka alternatīva šādu izstrādājumu reciklēšanai, t. i., PVC atkritumu apglabāšana poligonos un incinerācija, palielinātu emisijas vidē un nemazinātu risku.
Dažādajās ierosinātajās robežvērtībās tika ņemts vērā aplēstais vidējais svina saturs cietā un elastīgā PVC atkritumos 2013. gadā, gaidāmā ietekme uz reciklēšanas apjomu un fakts, ka no elastīgā PVC izdalās vairāk svina nekā no cietā PVC.
Tika pienācīgi ņemts vērā tas, ka dažos izstrādājumos ir liels reģenerētā PVC saturs, kas galīgajā izstrādājumā var sasniegt 100 % no PVC masas.
(7)
Aģentūras Sociālās un ekonomiskās analīzes komiteja (“SEAC”) 2018. gada 15. martā pieņēma galīgo atzinumu (7), kurā secināja, ka sociālekonomiskā ieguvuma un sociālekonomisko izmaksu ziņā Aģentūras ierosinātais un RAC un SEAC grozītais ierobežojums ir pats piemērotākais Savienības mēroga pasākums konstatētā riska novēršanai.
SEAC to secināja, pamatojoties uz vislabākajiem pieejamajiem pierādījumiem, ņemot vērā īpašības, kas piemīt svinam, kurš ir toksiska viela bez sliekšņvērtības, un tā ietekmi uz cilvēka veselību, un ar ierosināto ierobežojumu saistīto izmaksu pieņemamību.
SEAC uzskatīja, ka Savienībā ir plaši pieejamas un jau izmantotas piemērotas alternatīvas.
Tā arī ņēma vērā ierobežojuma izmaksu lietderību.
Visbeidzot, tā secināja, ka pat ierobežota ietekme uz cilvēka veselību, kas pasargātu no intelekta koeficienta pasliktināšanās, atsvērtu ierobežojuma radītās izmaksas.
(8)
SEAC piekrita XV pielikuma dokumentācijā paustajam, ka, ņemot vērā prognozētās svina koncentrācijas izmaiņas reģenerētajā PVC, šī koncentrācija līdz 2035.–2040. gadam būs samazinājusies pietiekami, lai PVC izstrādājumi, kas satur reģenerētu PVC, atbilstu ierosinātajai vispārējai svina koncentrācijas robežvērtībai – 0,1 %.
Tāpēc atkāpe attiecībā uz konkrētiem PVC izstrādājumiem, kas satur reģenerētu PVC, būtu jāpiemēro 15 gadus no ierobežojuma stāšanās spēkā.
SEAC piekrita arī tam, ka, lai ņemtu vērā nākotnes tendenču nenoteiktību attiecībā uz reciklēto PVC atkritumu daudzumu un svina saturu tajos, minētais piemērošanas periods būtu atkārtoti jāizvērtē 10 gadu laikā, sākot no ierobežojuma stāšanās spēkā.
Saskaņā ar 2015. gada ES rīcības plānā pārejai uz aprites ekonomiku (8) izvirzīto mērķi veicināt netoksisku materiālu apriti un augstā līmenī saglabāt cilvēka veselības un vides aizsardzību, Komisija uzskatīja, ka minētais piemērošanas periods būtu atkārtoti jāizvērtē 7,5 gadu laikā, sākot no ierobežojuma stāšanās spēkā.
(5) (6) (7) (8)
VinylPlus progress report, 2017. gads, 14. lpp.; sk. https://vinylplus.eu/uploads/downloads/VinylPlus_Progress_Report_2017.pdf. https://echa.europa.eu/documents/10162/86b00b9e-2852-d8d4-5fd7-be1e747ad7fa.
https://echa.europa.eu/documents/10162/86b00b9e-2852-d8d4-5fd7-be1e747ad7fa.
Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai.
“Noslēgt aprites loku – ES rīcības plāns pārejai uz aprites ekonomiku”.
COM/2015/0614 final.